Cătălin Cîrstoiu apare pe internet într-o reclamă pe care apare sigla "Sponsorizat – Plătită de Partidul Social Democrat" și în care Cîrstoiu precizează următoarele: "Candidez ca independent pentru Primăria Capitalei, susținut de cele mai mari partide, PSD și PNL (…). Candidez nu pentru a reprezenta partidele, ci pentru a vă reprezenta pe dumneavoastră".
Textul postat pe facebook de echipa lui Cătălin Cîrstoiu începe cu formula "Vă salut, dragi bucureșteni!", subliniind că mesajul se adresează locuitorilor Capitalei. Această reclamă plătită de PSD include și o fotografie în care Cătălin Cîrstoiu are în spate siglele ambelor partide – PSD și PNL. "Pentru mine, a comunica cu oamenii este esențial și de aceea, de azi, ne putem întâlni și dialoga aici. Orașul nostru are atâtea probleme și pentru că nimeni nu vorbește cu bucureștenii. De fapt, actualul primar, un om altfel inteligent, nu a reușit să aibă dialog cu nimeni. Nici cu cetățenii, nici cu viceprimarii, nici cu angajații primăriei, nici cu primarii de sector, cu Guvernul sau partidele politice. Cu nimeni! (…) Un oraș atât de mare nu se poate conduce izolat, dintr-un birou. Și vedem astăzi rezultatele acestui stil de management: un oraș fara cârmă, fără direcție, fără viziune. Totul pare să se facă la întâmplare. Orașul pare pus pe pilot automat, insensibil la dorințele și așteptările locuitorilor săi", susține Cîrstoiu.
Candidatul comun PSD – PNL precizează cum dorește să lucreze dacă va ajunge primar general: "În cariera mea de medic, am avut rezultate doar atunci când am vorbit cu oamenii. Fiindcă, dincolo de diagnostic corect și operații reușite, empatia, răbdarea și sinceritatea sunt vitale în procesul de vindecare. La fel voi face și la Primăria Capitalei. În dialog cu cetățenii și în echipă cu toți cei care pot contribui la binele orașului. Cu un plan clar și cu o organizare riguroasă. Cu ordine în oraș. Cu sănătate, educație, confort, căldură. Și cu multe alte lucruri normale în alte părții ale lumii, pe care noi încă nu le simțim, acasă, în orașul în care trăim și muncim".
Deși textul postat de Cîrstoiu menționează că el dorește să aibă un dialog cu populația Capitalei, la acest text nu apar răspunsuri ale lui Cîrstoiu la postările pe care i le-au adresat utilizatorii de pe facebook. Foarte multe dintre aceste postări acuză coaliția PSD – PNL și susțin că medicul Cîrstoiu nu va câștiga alegerile pentru Primăria Capitalei nu neapărat pentru că n-ar fi bun ca primar ci pentru că poartă pe candidatură sigla PSD – PNL. Există și câteva postări critice care se referă la activitatea de medic a lui Cîrstoiu, inclusiv la averea pe care ar deține-o medicul Cîrstoiu. Iată una dintre ele: "2 x BMW X6 M60 2 x Mercedes GLE 350 1 x apartament la Sinaia 1 x apartament la Mamaia 2 x apartamente in Bucuresti. Faina viata de bugetar, se pare ca operati mult!"
Una dintre întrebările adresate lui Cîrstoiu este următoarea: "Doar o intrebare am domnule Cirstoiu. In cariera dumneavoastra ati cerut/primit < atentii > pentru serviciile medicale prestate? Daca sunteti sincer, eu promit ca va votez". Nici la această întrebare nu apare vreun răspuns din partea medicului Cîrstoiu. În schimb, există cel puțin o persoană care dezvăluie că a avut o rudă internată în spital și că, de aceea, a încercat de două ori să-i ofere o "atenție" lui Cîrstoiu dar că medicul a refuzat să primească.
Aceată reclamă, plătită de PSD în favoarea candidatului Cîrstoiu, a avut deja peste 4500 de replici pe facebook și aproape 400 de redistribuiri. Dintre autorii replicilor, foarte mulți anunță că sunt deciși să-l voteze pe Nicușor Dan, pentru un nou mandat. Dar există și riposte la aceste replici. Autorii ripostelor susțin că de fapt USR a organizat o anti-campanie care să-i strice imaginea candidatului PSD – PNL. Conform celui mai recent sondaj de opinie, Cîrstoiu este pe locul al treilea în opțiunile de vot ale bucureștenilor. Pe primele două locuri sunt Popescu Piedone și Nicușor Dan.
Datele furnizate de facebook arată că reclama în favoarea lui Cîrstoiu ar fi fost transmisă de o persoană cu numele Cătălin Pagu, având o adresă de mail cu terminația PSD. Pe de altă parte, o persoană cu acest nume a fost angajată în anul 2023 la Guvernul României, pe funcția de consilier la Cancelaria premierului Marcel Ciolacu. Pe de altă parte, în ziua de 30 martie 2024, Andrei Baciu (președinte PNL Sector 3) posta pe facebook un anunț și mai multe fotografii care atestau că Andrei Baciu și Sebastian Burduja (șeful PNL București) s-au întâlnit cu Cătălin Cîrstoiu. Într-o fotografie, Cîrstoiu pare că semnează pentru "salvarea" Parcului IOR, aflat în Sectorul 3. În această fotografie, Cîrstoiu apare alături de Andrei Baciu. Subiectul retrocedării unei părți din Parcul IOR face obiectul unui scandal între actualul primar al Capitalei, Nicușor Dan, și actualul primar al Sectorului 3, Robert Negoiță.
Cătălin Cîrstoiu subliniază că, în calitate de medic, este obișnuit să poarte dialog cu oamenii, întrucât "empatia, răbdarea și sinceritatea sunt vitale în procesul de vindecare". Cîrstoiu spune că-și va folosi experiența acumulată ca medic și ca manager de spital pentru a rezolva problemele Capitalei, dacă va câștiga alegerile pentru funcția de primar general, din data de 9 iunie 2024.
"La fel voi face și la Primăria Capitalei. În dialog cu cetățenii și în echipă cu toți cei care pot contribui la binele orașului. Cu un plan clar și cu o organizare riguroasă. Cu ordine în oraș. Cu sănătate, educație, confort, căldură. Și cu multe alte lucruri normale în alte părții ale lumii"
Cătălin Cîrstoiu,
Candidat la funcția de primar general
Acum o săptămână, într-o emisiune a postului Digi 24, Nicușor Dan, actualul primar general al Capitalei și candidat la cel de-al doilea mandat, sublinia că medicul Cătălin Cîrstoiu, deși se prezintă drept candidat independent, este de fapt reprezentantul coaliției PSD – PNL, a cărei "majoritate" o asigură PSD. Și în viitorul Consiliu General, PSD va deține o pondere importantă.
"Din moment ce e candidatul acestui partid, care ne spune că doamna Firea e purtător de cuvânt, coordonator de programe, mi-e greu să cred că domnia sa se poate elibera și să spună: aceste partide doar mă susțin și eu am această viziune pentru București"
Nicușor Dan,
Primar general
Nicușor Dan este și el susținut de o coaliție de partide – USR, Forța Dreptei și PMP, dar această susținere politică nu pare să reprezinte o problemă pentru actualul primar general.